**Άρθρο 6 της ΥΑ** 726/107367/21-4-2022 (ΦΕΚ Β’ 2028)

**Τήρηση αρχείων στην εγκατάσταση ιπποειδών**

1.Οι υπεύθυνοι των εγκαταστάσεων ιπποειδών διατηρούν διαρκώς ενημερωμένο αρχείο, σύμφωνα με την παρ. 1 του άρθρου 102 του Κανονισμού (ΕΕ) 2016/429 και το άρθρο 24 του κατ' εξουσιοδότηση Κανονισμού (ΕΕ) 2019/2035, το οποίο περιλαμβάνει τουλάχιστον τις εξής πληροφορίες:

α) το είδος του ιπποειδούς (ίππος, όνος, ημίονος, ζέβρα, κ.λπ.),

β) τον μοναδικό κωδικό του ιπποειδούς, γ) τον κωδικό του μέσου ταυτοποίησης που φέρει το ιπποειδές,

δ) την ημερομηνία γέννησης στην εγκατάσταση, ε) την ημερομηνία θανάτου, θανάτωσης ή απώλειας (συμπεριλαμβανομένης της κλοπής), στ) την ημερομηνία μετακίνησης, ζ) τον τόπο προορισμού ή προέλευσης.

2.Οι υπεύθυνοι των εγκαταστάσεων του άρθρου 11 διατηρούν διαρκώς ενημερωμένο αρχείο, το οποίο περιλαμβάνει μόνο τα στοιχεία της απογραφής του συνόλου των ιπποειδών της εγκατάστασης (ημερομηνία απογραφής και σύνολο, ανά είδος, ιπποειδών). Οι πληροφορίες της παρ. 1 του παρόντος άρθρου ενημερώνονται μετά την ταυτοποίηση των εν λόγω ιπποειδών, σύμφωνα με την παρ. 3 του άρθρου 11.

3.Τα αρχεία των παρ. 1 και 2 διατηρούνται σε έντυπη ή ηλεκτρονική μορφή. Οι πληροφορίες που περιέχουν διατηρούνται από τους υπεύθυνους των εγκαταστάσεων για τρία (3) έτη, από την ημερομηνία θανάτωσης, θανάτου, απώλειας, συμπεριλαμβανομένης της κλοπής ή αλλαγής της συνήθους διαμονής του ιπποειδούς.